Poliisit näreissään lakiesityksestä: "Kyse on poliisitoiminnan yksityistämisestä"

Hallituksen esitys on tuomassa järjestyksenvalvojat turvapaikanhakijoiden vastaanottokeskuksiin.

Suomen Poliisijärjestöjen Liitto katsoo, ettei poliisin tehtäviä pidä siirtää muille toimijoille. Tiina Mutila

Rai Suihkonen

Poliisien etujärjestö arvostelee kovin sanoin hallituksen esitystä, joka on tuomassa järjestyksenvalvojat turvapaikanhakijoiden vastaanottokeskuksiin.

Suomen Poliisijärjestöjen Liitto ry (SPL) katsoo laista antamassaan lausunnossa, ettei poliisin tehtäviä pidä siirtää muille toimijoille. Liitto myös vastustaa yksityisen turvallisuusalan roolin perusteetonta lisäämistä.

"Pohjimmiltaan tässäkin muutoksessa on kyse nimenomaan poliisitoiminnan yksityistämisestä ja yksityisten turvallisuuspalveluiden yhteiskunnallisen roolin lisäämisestä. Eri toimijoiden tärkeän yhteistyön kehittämisen ei tulisi tapahtua perustuslain tulkintaa perusteettomasti laajentamalla", sanotaan lausunnossa, jonka yksi allekirjoittajista liiton puheenjohtaja Yrjö Suhonen.

Suhonen viittaa perustuslain 124 pykälään, jossa todetaan muun muassa, että "merkittävää julkisen vallan käyttöä sisältäviä tehtäviä voidaan antaa vain viranomaiselle". Esimerkiksi poliisi on viranomainen.

Järjestyksenvalvoja voidaan Suomessa asettaa vain laissa säädettyihin kohteisiin. Nykyisin järjestyksenvalvojien asettamisoikeudesta vastaanottokeskuksiin sekä muihin vastaaviin tiloihin ei ole erikseen säädetty.

Tällä hetkellä vastaanottokeskuksiin ja järjestelykeskuksiin voidaan palkata vartijoita, mutta ei järjestyksenvalvojia. Ongelmana ovat vartijan ja järjestyksenvalvojan erilaiset roolit.

Vartija vartioi omaisuutta, suojaa henkilön koskemattomuutta ja paljastaa vartioimiskohteeseen tai toimeksiantajaan kohdistuneita rikoksia. Järjestyksenvalvoja puolestaan ylläpitää järjestystä ja turvallisuutta sekä estää rikoksia ja onnettomuuksia.

SPL kritisoi lausunnossaan myös poliisien heikkeneviä resursseja, mikä liiton mielestä heikentää poliisin työturvallisuutta.

"Poliisien määrää ei voida koulutuksen kestosta johtuen nopealla aikataululla lisätä. Tätä taustaa vasten – kritiikistä huolimatta – ehdotetut muutokset (järjestyksenvalvojien käytölle vastaanottokeskuksissa) ovat kuitenkin parempi vaihtoehto kuin se, että tilanteelle ei tehdä mitään, liiton lausunnossa todetaan.

Lakiluonnoksessa on 20 henkilön raja eli sitä pienempiin majoitustiloihin järjestyksenvalvojaa ei voitaisi asettaa. Maahanmuuttovirasto pitää rajaa tarpeettomana ja jopa haitallisena, koska jatkossa tulee nykyistä useammin tarve nimenomaan pienille erikoisyksiköille.

Sisäministeriössä viimeistellään parhaillaan hallituksen esitystä ennen kuin asia päätyy eduskunnan ratkaistavaksi. Lainsäädäntöneuvos Timo Kerttulan mukaan pääosa lausunnoista oli myönteisiä.

– Toki kaikki lausunnoissa esitetty sinänsä huomioidaan ja arvioidaan, mihin toimiin huomautukset antavat aihetta. En kuitenkaan pysty vielä sanomaan, miltä mahdollinen lopullinen hallituksen esitys tulee näyttämään, Kerttula toteaa.